ભારત-પાક.ની ટીમ મેદાનની અંદર એકબીજા સામે ટક્કર લઈ રહી હતી, જ્યારે સ્ટેડિયમમાં બેઠેલા બંને દેશના ચાહકો એકબીજા સામે પડકાર ફેંકી રહ્યા હતા. સૌથી મજેદાર ઘટના ચોથી ઓવરમાં જોવા મળી હતી, જ્યારે જસપ્રીત બૂમરાહની બોલિંગમાં પાકિસ્તાની ઓપનર ફખર જમાન આઉટ થઈ ગયો. એ સમયે આખું સ્ટેડિયમ ‘ભારત જીતેગા’ના નારાથી ગૂંજી ઊઠ્યું હતું અને મેદાનની ચારેય તરફ તિરંગો લહેરાઈ ઊઠ્યો હતો. થોડીક જ સેકન્ડ બાદ અમ્પાયરે નો-બોલ જાહેર કર્યો અને ફખર બાઉન્ડ્રી લાઇન પાસેથી મેદાનમાં પરત ફર્યો. એ સમયે પાકિસ્તાની સમર્થકો ખુશીથી ઝૂમી ઊઠ્યા હતા અને મેદાનમાં પાકિસ્તાની ધ્વજ લહેરાવા લાગ્યા હતા.